BREAKING: อีลอน มัสก์ บอกว่าอาจเกิด Recession
BREAKING: อีลอน มัสก์ บอกว่าอาจเกิด Recession 
21 มิ.ย. 2565

BREAKING: อีลอน มัสก์ บอกว่าอาจเกิด Recession
วันนี้ อีลอน มัสก์ ได้ตอบคำถามสัมภาษณ์กับสำนักข่าว Bloomberg ว่าภาวะเศรษฐกิจถดถอยหลีกเลี่ยงไม่ได้ จะเกิดขึ้นเมื่อไรไม่รู้ แต่มีความเป็นไปได้ว่าจะเกิดมากกว่าไม่เกิด
โดยภาวะ Recession หรือ เศรษฐกิจถดถอย คือการที่ GDP ลดลงติดต่อกัน 2 ไตรมาส
นี่ก็เป็นอีกครั้ง ที่อีลอน มัสก์ ได้ออกมาแสดงความกังวลเกี่ยวกับสภาพเศรษฐกิจ เพราะก่อนหน้านี้ เขาก็เพิ่งออกมาบอกว่ารู้สึกว่าเศรษฐกิจแย่ หลังจากนั้นไม่นาน ก็ตามมาด้วยการชะลอการจ้างพนักงาน Tesla
ซึ่งก็สอดคล้องกับอีกหลายบริษัท ที่เริ่มมีการชะลอการลงทุน 
หรือปลดพนักงานบางแผนกออกไปก่อนในช่วงนี้ 
ไม่ว่าจะเป็น Spotify, Netflix, Coinbase, Microsoft, Meta หรือในบ้านเราก็อย่าง Shopee
นอกจากอีลอน มัสก์ แล้ว 
ก็ยังมีนักวิเคราะห์และนักเศรษฐศาสตร์อีกหลายสำนัก
ออกมาแสดงความคิดเห็นเรื่องภาวะเศรษฐกิจถดถอย เช่น
- Goldman Sachs ออกมาปรับลดการคาดการณ์ GDP ของสหรัฐอเมริกาลง และเพิ่มเติมว่าความเสี่ยงที่จะเกิดภาวะเศรษฐกิจถดถอยมีมากขึ้นเป็นเท่าตัว จากการคาดการณ์เดิม
- Roubini Macro Associates มองว่าเศรษฐกิจถดถอยในสหรัฐอเมริกา จะเกิดขึ้นภายในปีนี้เลย
สาเหตุสำคัญของเรื่องนี้เริ่มมาจากราคาพลังงานและอาหารที่สูงขึ้น ส่งผลทำให้เกิดเงินเฟ้อสูงทั่วโลก และส่งผลกระทบไปที่ต้นทุนสินค้าเกือบทุกชนิด
เมื่อต้นทุนเพิ่มขึ้น ทางเดียวที่จะรักษากำไรได้ก็คือ การชะลอการจ้างงาน หรือเลิกจ้างพนักงาน
และเมื่อมีการเลิกจ้างมากขึ้น ก็จะส่งผลกระทบต่อเศรษฐกิจโดยรวม ที่ชะลอการลงทุน และชะลอการบริโภคไปด้วย
อีกทั้งการขึ้นดอกเบี้ยเร็วและแรงของสหรัฐอเมริกานั้น ดูเหมือนจะเป็นดาบสองคม
เพราะหากสามารถสกัดเงินเฟ้ออยู่ ก็ดีไป
แต่ถ้าไม่ ทั้งบริษัทที่กู้ยืมมา รวมถึงคนทั่วไป
จะต้องแบกรับต้นทุนทางการเงินที่สูงขึ้น
รวมทั้งความผันผวนจากกระแสเงินที่ไหลเข้าออก ก็จะยิ่งมากขึ้นตามไปด้วย
และก็ดูเหมือนว่าเจ้าของธุรกิจยักษ์ใหญ่ในโลก กำลังมองข้ามช็อตจากภาวะเศรษฐกิจไม่โต เงินเฟ้อสูง ว่างงานเยอะ หรือ Stagflation ไปเตรียมความพร้อมสำหรับภาวะ Recession กันแล้ว
ก่อนหน้านี้ เราก็ได้เข้าสู่ภาวะเศรษฐกิจถดถอยในปี 2020 วิกฤติโควิด
ในปี 2008 วิกฤติซับไพรม์ 
ในปี 2000 วิกฤติฟองสบู่ดอตคอม
ซึ่งภาพที่เกิดขึ้นในภาวะเศรษฐกิจถดถอยทุกครั้ง
มักจะมีสัญญาณการขึ้นดอกเบี้ยมาก่อน ก่อนที่จะมาลดดอกเบี้ยเพื่อกระตุ้นเศรษฐกิจให้ฟื้นตัว
แต่ครั้งนี้ ก็ดูเหมือนจะต่างออกไป ซึ่งก็คือเศรษฐกิจถดถอยมาพร้อมกับการขึ้นดอกเบี้ย ที่นอกจากจะไม่กระตุ้น แต่ยังมาทำให้แผลเจ็บกว่าเดิม
แต่ธนาคารกลางของแต่ละประเทศ ก็บอกว่า
การปิดแผลมันจะช่วยรักษาได้บ้าง
ถ้าไม่ปิดแผลตอนนี้ ในวันข้างหน้าแผลจะใหญ่กว่านี้ และมันอาจรักษาไม่ได้แล้ว
ก็ต้องติดตามกันต่อไปว่า การปิดแผลครั้งนี้
จะทำให้เศรษฐกิจทั่วโลก เจ็บแค่ไหน ซึ่งเราน่าจะได้เห็นกัน ในเร็ว ๆ นี้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
Reference
-